»Jeg har set både uforstandige og forstandige mennesker glemme at holde tungen lige i munden på Facebook«
Underdirektør i Tivoli Nikolaj Koppel om blandt andet sommerregn, jazz og Tisvildeleje.
Foto: selfie Fold sammen
Hvordan har du det med...
»Vi mennesker har altid gerne villet udøve en slags kontrol i forhold til, hvordan vi tager sig ud overfor omverden. I mange hundrede år var det et privilegium, der var forbeholdt rigmænd, kongelige og kunstmalere som for eksempel Michelangelo og Rembrandt. I dag er det at afbilde sig selv blevet demokratiseret, og det synes jeg sådan set er okay. Jeg kan da godt blive lidt overvældet, når jeg falder over en Instagram-profil med 3-4.000 selfies. Især hvis det er et voksent menneske. Men ellers tror jeg, at man skal lade være med at være alt for bekymret.«
»Den positive debat taber i ni ud af ti tilfælde på Facebook. Det er sjældent, at Facebook-debatter, kommentarspor og den slags er konstruktive. Der er en grund til, at The Guardian har droppet kommentarsporene på nettet, når det gælder visse typer debatter. Det handler selvfølgelig om, hvordan man bruger mediet, men Facebook er i min optik mest det modsatte af nuancer og fordybelse. Jeg siger ikke, at man ikke kan føre en nuanceret debat på nettet. Jeg siger bare, at jeg har set både uforstandige og forstandige mennesker glemme at holde tungen lige i munden på Facebook, når de skriver i ly af skærmen.«
»Som Tivoli-mand vil jeg helst ikke have for meget sommerregn. Det er klart, at hvis der er udsigt til meget regn, kommer der ikke så mange mennesker, som vi havde håbet til eksempelvis en aften med Fredagsrock eller en udendørs koncert med Tivoli Copenhagen Phil. Jeg hørte for nylig en podcast »Sound Matters«. En supernørdet programserie om lyd med blandt andet et helt afsnit, der alene handlede om lyden af sne, der falder. Og sne, der falder, er faktisk en meget smuk lyd – i mine ører klart smukkere end lyden af sommerregn.«
»Det er sjovt, hvordan hverdagens dogmer sættes ud af spil, når man holder sommerferie i Danmark. Det kan være, at børnene får to-tre is om dagen, eller man afslutter alle aftensmåltider med en stor, fed pølse, når grillen er tændt. Vi kan i vores sommerhus have fået den lækreste helleflynder med nye kartofler, og alligevel skal vi lige have en grillet pølse, inden måltidet er sparket helt i mål.«
»Vi har sommerhus på Sjællands nordkyst, men en hel del kilometer fra Tisvildeleje. Når jeg kommer forbi Tisvildeleje, så oplever jeg, at meget af det, man siger om stedet, passer ret godt. Terrænet og stranden hører til de allersmukkeste steder i Danmark. Samtidig er der også lidt Sunny Beach over byen, som Svend Brinckmann har udtrykt det.«
»Jeg elsker jazz, men hører det for lidt. Der findes kun to slags musik, god og dårlig, og derfor engagerer jeg mig sjældent i genrediskussioner. Skal man alligevel gå ind i en slags kategorisering, så kan jazzen via sit improvisatoriske element godt være et par mulehår foran andre genrer i forhold til det at gribe nu’et i musikken.«